Nous Guillaume de Recey cheualier pour le duc de Bourgogne bailly du diionnois facons scauoir a tous que a la requeste et au peril de religieuse personne frere Regnault humble abbe dou monastere de saint Estienne de Diion hauons fait ordeney et establi facons et deuons et establissons Perrin Lambert de Cutigney pourteour de ces lettres sergent monsieur le duc et le nostre general et especiaul en tout notre dit baillaige du diiennais es ressors es appertenances dyceli entant comme il sestant decay Saone et delay, auquel Perrin nostre sergent nous auons done et donons par ces lettres puissante auctorite et commandement especiaul de sergenter, pranre, saisir, arrester, gaigier, aiourner, aduouher, desauouher cours et recreances des hommes et femmes monsieur le duc et de lours biens et chastels quelque part qu’ils soient pris, retenus ou arrestes, demander et de faire et exercer tout autre office que bons et leaulz sergent puet et doit faire, et nest pas nostre intention que de choses que il prenne saisise ou arreste il face rendue ne recreance se nest par uertu de mandement doney de nous ou de nostre leutenant ou dou consentement de partie; et commandons atoy Perrin nostre sergent dessus nommey et commettons par la tenour de ces lettres que tu le dit abbey ensemble le priour et couuent dou dit monastere lours hommes et femmes, familiers lour commandement et lours maignies lesquels ensemble tous lours biens par iuste et certaine cause nous auons pris, mis et retenu, prenons mettons et retenons en la sauue e especiaul garde de monsieur le duc et nostre a la conseruation de lours droits tant seulement tu gardeyes maintegnes et deffandes enuers tous et contre tous en lours iustes saisines et possessions, droiz, usages libertes et franchises es quels tu les trouueres estre et hauoir estey par eux et lours predecessours desquels il hont cause dancienetey de tors, de force, de oppression, de uiolence, de force, darmes, de puissance, de lais, de iniures manifeste et de toutes autres noualetez indehues droit facent pour monsieur le duc et pour sagent... Et la dicte sauue garde signiffie et publie competemmant es lieux et es personnes des quels tu seras requis de par les religieux en commendant depar monsieur le duc et depar nous que sur quanque il se peheut necessaire enuers le dit monsieur le duc et dicts religieux a lours hommes et femmes a lour commandement ne a lour maignie il ne meffacent facent ou procurent meffaire en corps ne en biens au preiudice de nostre dicte sauue garde; et iceulz religieux fay bien et dehuemant paier de touz lours debz clers et cognehus tant en lettres comme deffors ou soffisamment prouez par deuant iuge competant les iustices des leux soffisammant requises, et en cas que aucuns se opposera a saisine contraire des chouses des quels li dit religieux se diront estre saisiz et que aucun debtours uoudra monstrer paie ou dire cause pour quoy il ne daye estre contrainz la chouse don sera li debaz premeremant prise et mise en la main de monsieur le duc comme souueraine et auxi la dicte main monsieur le duc premeremant garnie des biens dou dit debtour iusque alaualour dou debte cognehu ou contenu en lettres quant au fait de la dicte apposicion; aiourne les parties et quant es dictes debtes le dit debtour ou les debtans pour deuant nous ou nostre leutenant a iour et a lou commpetanz pour aler auant sur le fait de la dicte opposicion et pour dire et proposer la dicte cause et monstrer la dicte paie, et en outre respondre es dy religieux sur ces chouses et toutes autres que demander lour uoudront coniointemant ou diuisement pour tant que raison sera et tout ce que fait haurez des chouses dessus dictes nous... par ces lettres de ce faire et des chouses à ce appertenantes nous te donons pouoir et commandement especiaul, mandons et commandons à tous les suiects de monsieur le duc requerans tous autres que en facent les chouses dessus dictes et les appertenances les obeissent a toy et te donnent confort et aide se mestier en hauras et tu les en requiers et nest pas nostre entantion que par ce tu te entremettes de chouses qui requiere cognissance de cause. Donne a Diion le mercredi deuant Pasques flories, lan mil trois cenz quarante et cinq.